**Likumprojekta “Grozījumi Oficiālās elektroniskās adreses likumā”**  **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ņemot vērā tehniskos un organizatoriskos ierobežojumus oficiālās elektroniskās adreses (turpmāk – e-adrese) visaptverošai iedarbināšanai, nepieciešams izdarīt grozījumus Oficiālās elektroniskās adreses likumā, lai nodrošinātu kvalitatīvu e-adreses projekta ieviešanu, precizējot e-adreses ieviešanas termiņus noteiktām lietotāju grupām, tādējādi sabiedrībai ar 2019.gada 1.janvāri nodrošinot pilnvērtīgu un kvalitatīvāku valsts pakalpojumu. Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Vides aizsardzības un reģionālās attīstības ministrijas (turpmāk – Ministrija) iniciatīva, reaģējot uz konstatētajām problēmām, kā arī Valsts sekretāru 2018. gada 1. februāra sanāksmes protokola Nr.5; 32. § (TA-190-IP) 3.punkts par nepieciešamību steidzami kā Ministru kabineta lietu virzīt likumprojektu par grozījumu izdarīšanu Oficiālās elektroniskās adreses likumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Oficiālās elektroniskās adreses likuma pārejas noteikumi paredz pakāpenisku e-adreses ieviešanu visiem e-adreses konta lietotājiem, lai nodrošinātu efektīvu e-adreses projekta ieviešanu, kā arī kvalitatīvu e-adrešu informācijas sistēmas īstenošanu un īpaši – visaptverošas izmantošanas uzsākšanu privātpersonām.  Šobrīd Valsts reģionālās attīstības aģentūra (turpmāk – VRAA) kā e-adrešu informācijas sistēmas pārzinis aktīvi veic e-adrešu informācijas sistēmas izstrādi un ieviešanu, pilnveidojot un pielāgojot e-adreses vajadzībām tādus VRAA pārziņā esošos risinājumus kā valsts pārvaldes pakalpojumu portāls [www.latvija.lv](http://www.latvija.lv), dokumentu integrācijas vides (turpmāk – DIV) programmsaskarne un citas funkcionalitātes. Šobrīd centralizēto risinājumu izstrāde norit pēc plāna un tiek veikti integrētie testi, lai pārliecinātos par izstrādātās funkcionalitātes korektu darbību un savstarpēju sadarbspēju, turklāt noris e-adrešu informācijas sistēmas sadarbspējas nodrošināšana ar saistītām informācijas sistēmām (piemēram, eID karti kā identifikācijas līdzekli, e-paraksta funkcionalitāti, datu devēju informāciju sistēmām u.c.). VRAA ir nodrošinājis attiecīgo infrastruktūru iegādi e-adrešu informācijas sistēmas darbināšanai un šobrīd noris tās ieviešana.  Portālā [www.viss.gov.lv](http://www.viss.gov.lv) ir pieejama ar e-adrešu informācijas sistēmu saistītā dokumentācija.  Vienlaikus jāuzsver, ka līdz šim brīdim ir notikušas vairākas apmācības un semināri dažādu e-adreses lietotāju grupām, ko organizēja Ministrija gan sadarbībā ar VRAA, gan Valsts administrācijas skolu. Apmācībās kopā piedalījušies 566 dalībnieki, vienlaikus atsevišķām apmācībām nodrošinot tiešraides translāciju. Materiāli pieejami VARAM vietnē ejuz.lv/eadrese. Turklāt Ministrija uztur regulāri kontaktus vismaz ar 333 iestāžu deleģētājām kontaktpersonām par e-adreses ieviešanu.  Turpinot 2016. gada decembrī – 2017. gada februārī veikto valsts iestāžu monitoringu par e-adreses ieviešanas gatavību un progresu iestādēs[[1]](#footnote-2), 2017. gada novembrī Ministrija veica atkārtotu situācijas novērtējumu[[2]](#footnote-3). Ministrija aptaujas datus vienlaikus izmantoja arī protokollēmuma uzdevuma[[3]](#footnote-4) izpildes kontrolei, lai apzinātu iestādes, kas vēl nav pieteikušās DIV videi un nav nodrošinājušas attiecīgo pieslēgumu minētajai videi atbilstoši protokollēmumā minētajiem veidiem (pieslēgšanās DIV videi ir priekšnosacījums ērtākai e-adreses izmantošanai). Valsts iestādēm tika lūgts apzināt situāciju arī par privātpersonām, kas veic iestādes uzdevumus (likumiski vai līgumiski deleģētus). Savukārt pašvaldībām tika lūgts centralizēti sniegt informāciju par pašvaldību iestāžu tehniskā risinājuma izvēli. Vēstule tika izsūtīta 347 iestādēm – tiešās pārvaldes iestādēm, pašvaldībām un citām iestādēm, tai skaitā t.s. neatkarīgām iestādēm, un progresa ziņojumā iekļauti dati par 297 iestādēm, kas aizpildīja aptaujas anketu. Progresa ziņojuma apkopošanas rezultātā tika secināts, ka attiecīgo protokollēmuma uzdevumu[[4]](#footnote-5) izpildījušas (kas vienlaikus nozīmē, ka indikatīvi iestādes ir tehnoloģiski gatavas e-adreses ieviešanai) 85 tiešās pārvaldes iestādes jeb 54 % no visām tiešās pārvaldes iestādēm, taču papildus 26 iestādes plāno vai jau ir uzsākušas DIV pieslēgšanās procesu, līdz ar to 111 iestādes jeb 71% tiešās pārvaldes iestādes uz 2017.gada novembri ir uzsākušas e-adreses ieviešanu savā iestādē. Attiecībā uz pašvaldību centrālajām administrācijām situācija ir ļoti līdzvērtīga. Taču pēc progresa ziņojuma aptaujas ļoti liels skaits iestāžu norādīja uz izaicinošu situāciju attiecībā par privātpersonām, kas pilda iestādes deleģēto uzdevumu (piemēram, kapitālsabiedrības, kas uz normatīvo aktu vai deleģēšanas līguma pamata veic iestādes uzdevumus) un pašvaldību iestādēm – no apmēram 2600 personām (apkopojot iestādes norādīto informāciju) tikai ap 800 iestāžu vai personu ir sākušas domāt par e-adreses ieviešanas risinājumu.  Turklāt pēc progresa ziņojuma datiem, kopumā ir liels iestāžu skaits, kuras nav pabeigušas nepieciešamo normatīvo aktu grozījumu, pakalpojumu sniegšanas procesu dokumentu sūtīšanai uz e-adresi un e-pakalpojumu izmaiņu izvērtēšanu.  Jāvērš uzmanība, ka apmēram gadu pēc Oficiālās elektroniskās adreses likuma pieņemšanas, tika veikti būtiski grozījumi likumā “Par Latvijas Republikas Uzņēmumu reģistru” paredzot ieviest un vest Publisko personu un iestāžu sarakstu (turpmāk – PPI saraksts), lai vienkopus nodrošinātu uzticamu un aktuālu informāciju par visu publisko personu un iestāžu izveidošanu, reorganizāciju, likvidāciju, paraksttiesīgajām personām un citām ziņām, kuras līdz šim nebija pieejamas centralizēti un vienkopus. PPI saraksts kalpos kā nozīmīgs palīgs dažādu valsts pārvaldes uzdevumu veikšanā, vienota publiskā sektora subjektu klasifikācijai, kā arī sabiedrība kopumā tiks nodrošināta ar informāciju par izveidotajām publiskām personām un to iestādēm. PPI saraksta esība ir būtisks nosacījums kvalitatīvai e-adrešu izveidei un uzturēšanai valsts iestādēm, tāpēc Tieslietu ministrija sadarbībā ar Ministriju izstrādāja likumprojektu “Grozījumi Oficiālās elektroniskās adreses likumā” (VSS-697, izsludināti Valsts sekretāru 2017.gada 22.jūnija sanāksmē), kas paredz valsts iestādes e-adreses izveidi, balstoties uz PPI sarakstā iekļautajiem datiem. Šobrīd Uzņēmumu reģistrs nodrošina tehnisko risinājumu, lai valsts iestādes laika periodā no 2018.gada 1.marta līdz 2018.gada 1.aprīlim spētu apstiprināt līdz šim Valsts ieņēmumu dienestā esošo informāciju un ievadītu attiecīgo papildus nepieciešamos informāciju atbilstoši likuma “Par Latvijas Republikas Uzņēmumu reģistru” 8.1. nodaļā noteiktajam. Turklāt minētā likuma pārejas noteikumos ir minēts, ka Uzņēmumu reģistrs PPI saraksta publisku pieejamību nodrošina no 2018.gada 1.jūniju (kas sakrīt ar e-adreses izmantošanas uzsākšanu), taču savstarpēji starp Uzņēmumu reģistru un VRAA vienojoties par nepieciešamo datu nodošanu par vienu mēnesi agrāk.  Līdz ar to, ņemot vērā, ka   * apmierinoša e-adreses ieviešanas gatavība ir tiešās pārvaldes iestādēs, savukārt pašvaldību iestāžu un ar likumu vai deleģēšanas līgumu pilnvaroto personu gatavība ir zemā līmenī, kā arī * ierobežotos termiņus starp PPI sarakstā esošo datu pieejamību e-adreses konta izveidei un e-adreses ieviešanas termiņus,   steidzamības kārtā nepieciešams izdarīt precizējumus e-adreses ieviešanas termiņos, lai e-adreses ieviešanu uzsāktu likumā noteiktajos termiņos, bet precizētu atsevišķus ieviešanas starpposmus.  Oficiālās elektroniskās adreses likuma spēkā stāšanās termiņš paliek nemainīgs, kā arī tiks nodrošināta e-adrešu informācijas sistēmas ieviešana un darbība ar 2018.gada 1.jūniju sekojošā kārtībā:   1. valsts iestāde (tiešās pārvaldes iestāde) e-adreses kontu aktivizē līdz 2018.gada 31.maijam un e-adreses obligāto izmantošanu piemēro no 2018.gada 1.jūnija. Tātad tiešās pārvaldes iestādes e-adreses kontu aktivizēšanas un izmantošanas nosacījums paliek nemainīgs, tas ir, kā tas šobrīd noteikts Oficiālās elektroniskās adreses likumā, šādu pamatojumu dēļ:    1. Tiešās pārvaldes iestādes saraksts zināms jau šobrīd, līdz ar to, ja iestāde savlaicīgi veiks attiecīgās piekļuves pieprasījuma darbības, tehniski būs iespējams nodrošināt iestādēm piekļuvi pie sava e-adreses konta ar 1.jūniju (e-adreses darbības uzsākšanas termiņš;    2. Protokollēmuma uzdevums[[5]](#footnote-6), kas nosaka, ka ministrijām, to padotībā esošajām iestādēm un Valsts kancelejai ne vēlāk kā līdz 2018.gada 1.jūnijam savstarpējā dokumentu apritē jānodrošina pilnīgu pāreju uz elektronisko dokumentu lietošanu. 2. valsts iestādei (valsts institūcijai, kas nav padota Ministru kabinetam, atvasinātai publiskai personai un tās iestādei, prokuratūrai, kā arī privātpersonai, kurai deleģēts valsts pārvaldes uzdevums) e-adreses kontu aktivizē līdz 2018.gada 15.oktobrim. E-adreses obligāto izmantošanu šīs iestādes sāk piemērot no brīža, kad valsts iestāde ir aktivizējusi e-adreses kontu. Šāds termiņa precizējums ir nepieciešams, lai tehniski nodrošinātu pakāpenisku e-adreses konta piekļuves izveidi iestādēm pie sava e-adreses konta, ņemot vērā PII saraksta pieejamību no 1. maija. Ir nepietiekams laiks gan VRAA izveidojot DIV pieslēgumus, gan Ventspils digitālajam centram (e-adreses tīmekļa pārlūkam) izveidojot sistēmas lietotājus un sistēmā piešķirtu attiecīgās lietošanas tiesības. Šāds termiņa precizējums attiecīgām valsts iestāžu grupām paredzēs, ka līdz 2018.gada 15. oktobrim ir jānodrošina gan fiziska e-adreses izveide, gan tehniska pieslēgšanās pie iestādes e-adrešu konta, vienlaikus paredzot, tiklīdz iestāde ir izveidojusi un aktivizējusi e-adreses kontu, iestādei e-adrese obligāti jāizmanto savstarpējai saziņai un elektronisko dokumentu apritei (kā vienīgais kanāls).   Ņemot vērā, ka e-adrešu informācijas sistēmas strādās pusgada periodā (līdz 2018.gada 31.decembrim), valsts iestādēm būs iespējams produkcijas režīmā darbināt risinājumu iestāžu starpā, šajā periodā VRAA nodrošinot arī iespējamo pilnveidojumu veikšanu, kas ir intensīvāka ikvienas jaunas sistēmas ieviešanas sākumposma neatņemama sastāvdaļa, lai ar 2019.gada 1.janvāri nodrošināt pietiekami kvalitatīvu pakalpojumu fiziskām personām, piedāvājot iespēju izmantot e-adresi saziņai ar valsts pārvaldi, vienlaikus praktiski izslēdzot iespēju, ka kāda no valsts iestādēm e-adresi neizmanto. Tādējādi e-adreses uzsākšanas termiņš fiziskām personām sakritīs ar brīvprātīgas e-adreses izmantošanas termiņu Uzņēmuma reģistra reģistros reģistrētiem tiesību subjektiem. Vienlaikus šāds termiņa grozījums fiziskām personām saistīts arī ar to, ka piekļuve e-adresei būs iespējama tikai ar kvalificētiem personas identifikācijas rīkiem. Indikatīvi kā pirmais un pagaidām vienīgais risinājums būs eiD karte un e-paraksta mobilā aplikācija. Saskaņā ar virzīto likumprojektu "Grozījumi Personu apliecinošo dokumentu likumā" (VSS-1155, izsludināti Valsts sekretāru 2017.gada 2.novembra sanāksmē), sākot ar 2019.gada 1.janvāri (ar pārejas periodu līdz 2022.gadam) ikvienai personai apliecība jeb eID karte būs noteikta kā obligāts personu apliecinošs dokuments, kā arī tajā būs iekļauts neierobežots bezmaksas elektroniskā paraksta reižu skaits, sagaidāms būtisks e-adreses konta lietotāju skaita (kā fiziskai personai) pieaugums. Vienlaikus e-adreses izveide rezerves karavīriem noteikta vienlaikus ar fiziskās personas brīvprātīgo e-adreses izmantošanas brīdi, taču obligāta izmantošana noteikta ar 2019.gada 1.februāri. |
| 3. | Projekta izstrādē iesaistītās institūcijas un publiskas personas kapitālsabiedrības | VRAA |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas (fiziskās un juridiskās personas), kurām būs aktivizēts e-adreses konts un valsts iestādes, kuras saziņai un dokumentu apritei izmantos e-adresi. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts šo jomu neskar. |
| 2. | Sabiedrības līdzdalība projekta izstrādē | Likumprojekts šo jomu neskar. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts iestādes, kuras saziņai un dokumentu apritei izmantos e-adresi. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru, kā arī neparedz jaunu institūciju izveidi, esošu institūciju likvidāciju vai reorganizāciju |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Gaile, 67026546

[inese.gaile@varam.gov.lv](mailto:inese.gaile@varam.gov.lv)

1. Saskaņā ar Ministru kabineta 2016.gada 29. novembra protokollēmuma Nr. 65. 25.§ “Informatīvais ziņojums “Par valsts pārvaldes iestāžu gatavību oficiālās elektroniskās adreses ieviešanai” 5. punktā noteikto uzdevumu [↑](#footnote-ref-2)
2. Iepriekšējais “Progresa ziņojums par valsts iestāžu gatavību e-adreses ieviešanai” pieejams <http://www.varam.gov.lv/lat/darbibas_veidi/e_parv/e_adrese/> [↑](#footnote-ref-3)
3. Ministru kabineta 2015.gada 3.novembra sēdes protokollēmums Nr.57, 61§ “Informatīvais ziņojums par Publiskās pārvaldes dokumentu pārvaldības sistēmu integrācijas vides darbību un visaptverošu ieviešanu valsts pārvaldē” [↑](#footnote-ref-4)
4. Turpat [↑](#footnote-ref-5)
5. Ministru kabineta 2017.gada 17.oktora sēdes protokollēmuma Nr.51; 40.§ “Informatīvais ziņojums "Par elektronisko dokumentu apriti ministrijās un to padotībā esošajās iestādēs"” 2.1.apakšpunkts. [↑](#footnote-ref-6)